答林康民見和梅花詩
作者：朱松
朝代：宋

paragraphs: 寒崦人家碧谿尾，一樹江梅卧清泚。
仙姿不受凡眼汙，風歛天香瘴烟裏。
向來休沐偶無事，誰從我遊二三子。
彎碕曲逕一携手，凍雀驚飛亂英委。
班荆勸客小延佇，酌酒賦詩相料理。
多情入骨憐風味，依倚橫斜嚼冰蕊。
至今清夢掛殘月，强作短歌傳素齒。
韻高常恨句難稱，頼有君詩清且美。
天涯歲晚感鄉物，歸歟何時路千里。
枕樓一笛雪漫空，回首江臯淚如洗。